google/wiki40b huggingface dataset:
Κύριος Κλάιν (ταινία)

Υπόθεση

Παρίσι, Ιανουάριος του 1942. Η Γαλλία καταλαμβάνεται από τους Ναζί.
Ο Ρομπέρ Κλάιν (Αλέν Ντελόν), είναι ένας διάσημος έμπορος τέχνης, Ρωμαιοκαθολικός στο θρήσκευμα και Αλσατός στην καταγωγή, ο οποίος εκμεταλλεύεται  τους Γάλλους Εβραίους που πρέπει να πουλήσουν τα έργα τέχνης που κατέχουν για να αντλήσουν μετρητά και να φύγουν από τη χώρα.
Μια μέρα, η τοπική εβραϊκή εφημερίδα, απευθυνόμενη προς αυτόν, παραδίδεται στο σπίτι του. Γνωριζόντας ο ίδιος ότι ένας άλλος Ρομπέρ Κλάιν που ζει στο Παρίσι, είναι ένας Εβραίος που αναζήτειται από την αστυνομία, έστειλε με το ταχυδρομείο την τοπική εφημερίδα σε μια προφανή προσπάθεια να καταστρέψει την κοινωνική του φήμη και να  τον κάνει στόχο του επίσημου αντισημιτισμού.
Ο Κλάιν το αναφέρει αυτό στην αστυνομία, η οποία όμως παραμένει ύποπτη, θεωρώντας ότι μπορεί να είναι ένα δικό του σχέδιο για να συγκαλύψει τη δική του πραγματική ταυτότητα. Οι δικές του έρευνες τον οδηγούν σε αντιφατικές κατευθύνσεις, προς τον άλλον Κλάιν, ο οποίος ζει σε μια παραγκούπολη.
Όταν ο έμπορος τέχνης δεν μπορεί να εντοπίσει τον άλλο Κλάιν, οι αρχές απαιτούν από τον ίδιο να προσκομίσει απόδειξη της γαλλικής μη εβραϊκής καταγωγής του. Ενώ περιμένει να έρθουν τα επίσημα έγγραφα, αγωνίζεται να εντοπίσει τον ομώνυμο του και  να μάθει ποιά είναι τα κίνητρά του. 
Πριν μπορέσει να επιλύσει την  κατάσταση με κάθε μέσο, ​​παγιδεύεται στο πογκρόμ των Εβραίων του Παρισιού τον Ιούλιο του 1942. Συνενώνεται με τους Εβραίους που κάποτε ήταν πελάτες του, καθώς επιβιβάζονται σε φορτηγά με προορισμό για το Άουσβιτς.
Herbert Quandt Medien-Preis

Το Herbert Quandt Medien-Preis (Βραβείο μέσον μαζικής ενημέρωσης Herbert Quandt) είναι ένα βραβείο που δίδεται εις μνήμην του επιχειρηματία Herbert Quandt από το ίδρυμα Johanna-Quandt-Stiftung που ανήκει στην Johanna Quandt γνωστή μεγαλομέτοχο της BMW.
Το 2011 δόθηκε το βραβείο στην εφημερίδα Bild-Zeitung της Axel Springer AG σχετικά με με τα δημοσιεύματα της για την κρίση της Ελλάδος και του Ευρώ. Η εφημερίδα είχε αποκαλέσει τους Έλληνες με αρνητικές εκφράσεις και συνήθως ως Χρεοκοπημένους-Έλληνες ("Pleite-Griechen").
Λάμπρος Νάκος

Βιογραφικά στοιχεία

Ο Λάμπρος ήταν γιος του Νικόλαου Νάκου, προεστού και διοικητή της Λιβαδειάς πριν την επανάσταση. Την 1η Απριλίου 1821 κήρυξε την επανάσταση μαζί με τον Ιωάννη Λογοθέτη και Ιωάννη Φίλωνος στη Λιβαδειά. Πήρε μέρος στην Α' Εθνοσυνέλευση της Επιδαύρου  και το 1822 έγινε μινίστρος της Αστυνομίας όταν τον επέλεξε το Εκτελεστικό του 1822 . Ήταν επίσης πληρεξούσιος Λιβαδειάς το 1826-1827 στην Γ' Εθνοσυνέλευση της Επιδαύρου , στην Γ' Εθνοσυνέλευση της Ερμιόνης  και στην Γ' Εθνοσυνέλευση της Τροιζήνας , αλλά και στην Ε' Εθνοσυνέλευση του 1832  στο Ναύπλιο.
Αδελφός του ήταν ο Ιωάννης Νάκος και αυτός αγωνιστής στην επανάσταση.
Πώς να εκπαιδεύσετε το δράκο σας 2

Παραγωγή

Το Πώς να εκπαιδεύσετε το δράκο σας 2, επιβεβαιώθηκε στις 27 Απριλίου 2010. Την ταινία έγραψε και σκηνοθετεί ο Dean DeBlois, ο συν-σκηνοθέτης της πρώτης ταινίας. Ο Bonnie Arnold, ο παραγωγός της πρώτης ταινίας, έχει επίσης επιστρέψει, με τον Chris Sanders, ο οποίος συν-σκηνοθέτησε και συν-έγραψε την πρώτη ταινία, αυτή τη φορά μόνο ως εκτελεστικός παραγωγός λόγω της εμπλοκής του με το Οι Croods. Η ταινία έχει προγραμματιστεί να κυκλοφορήσει στις 20 Ιουνίου 2014. Είχε ανακοινωθεί ότι ολόκληρο το καστ - Baruchel, Butler, Ferguson, Ferrera, Hill, Mintz-Plasse, Miller και Wiig - θα επιστρέψει για τη συνέχεια.Ο συνθέτης John Powell, ο οποίος είχε κερδίσει μια υποψηφιότητα για Όσκαρ για την πρώτη παρτιτούρα, θα επιστρέψει για τη δεύτερη και τρίτη ταινία.
Στις 19 Ιουνίου 2012 ανακοινώθηκε ότι ο Κιτ Χάριγκτον, από το Game of Thrones, θα είναι ο κακός που θα ανακοινωθεί.
Το Πώς να εκπαιδεύσετε το δράκο σας 2 θα είναι η πρώτη ταινία της DreamWorks Animation που θα χρησιμοποιήσει νέο animation και φωτισμού λογισμικό καθ' όλη την παραγωγή. Προγράμματα που ονομάζονται Primo και Torch θα επιτρέψουν πιο πολλή "διακριτικότητα, στην κίνηση του προσώπου, την αίσθηση του λίπους, την ανατίναξη, το χαλαρό δέρμα, την αίσθηση του δέρματος που κινείται πάνω από τους μύες, αντί των μαζών που κινούνται μαζί.
Το πρώτο επίσημο τρέιλερ κυκλοφόρησε στις 12 Ιουλίου 2013.

Συνέχεια

Μια συνέχεια, η τρίτη ταινία στην τριλογία με τίτλο Πώς να εκπαιδεύσετε το δράκο σας 3, θα κυκλοφορήσει το καλοκαίρι του 2019. Ο Dean DeBlois, ο συν-σκηνοθέτης της πρώτης και σκηνοθέτης της δεύτερης ταινίας, θα επιστρέψει, μαζί με τον παραγωγό Bonnie Arnold, καθώς και όλο το κύριο καστ.
Γκρέιτ Ρεκίν

To Γκρέιτ Ρεκίν (Great Requin) είναι ένα χωριό της Γρενάδας. Ανήκει στην ενορία του Αγίου Δαβίδ.  Πήρε το όνομά του από το χωριό Ρεκίν. Από αυτό πήρε το όνομά του το Ποτάμι Γκρέιτ Ρεκίν.
Νικόλαος Λιανόπουλος

Βιογραφικά στοιχεία

Γεννήθηκε στις Κονίστρες Ευβοίας και σπούδασε στο Πανεπιστήμιο Αθηνών, του οποίου υπήρξε και διδάκτωρ Το 1910 διορίστηκε στο υπουργείο εσωτερικών, στο οποίο ανήλθε μέχρι και την θέση του γενικού διευθυντή (1954). Το 1951 τοποθετήθηκε πρόεδρος του Ανωτάτου Συμβουλίου Δημοσίων Υπαλλήλων. Συμμετείχε σε τέσσερις υπηρεσιακές κυβερνήσεις κατά τη διάρκεια των δεκαετιών 50'  και 60΄. Συγκεκριμένα διορίστηκε υπουργός εσωτερικών στις υπηρεσιακές κυβερνήσεις Ιωάννου Θεοτόκη, Κωνσταντίνου Καραμανλή και Κωνσταντίνου Δόβα καθώς και υπουργός εθνικής παιδείας και θρησκευμάτων στην υπηρεσιακή κυβέρνηση Γεωργακόπουλου. Είχε συγγράψει έργα διοικητικού περιεχομένου.
Ήταν παντρεμένος και γιος του είναι ο Γεώργιος Λιανόπουλος, βουλευτής και υφυπουργός. Ένας δρόμος στις Κονίστρες φέρει το όνομά του.
Καλβικό μέτρο

Καλβικό ή κάλβειο μέτρο ονομάζεται το μετρικό σύστημα που χρησιμοποιεί ο ποιητής Ανδρέας Κάλβος στις ωδές του, το οποίο είναι προσωπική επινόηση του.

Επισημείωσις

Η «επισημείωσις» είναι ένα κείμενο λίγων σελίδων που το έχει συντάξει ο Ανδρέας Κάλβος. Σ' αυτήν αναλύει το μετρικό σύστημα με το οποίο γράφει τα ποιήματα του. Το σύστημα αυτό είναι μία προσωπική επινόηση του ίδιου και αυτή ουσιαστικά αποτελεί το μέτρο της καλβικής στροφής.
Το εν λόγω κείμενο του Κάλβου, χωρίζεται σε δέκα πολύ μικρές υποενότητες με αρίθμηση από το άλφα έως το λάμδα. Στις Α-Δ αναφέρεται το μετρικό σύστημα των ωδών. Στην Ε αναλύει τους τόνους, τους οποίους τους χωρίζει σε τρία είδη. Στις Ζ-Θ αναλύει τους στίχους του προλόγου που ονομάζει τραγικούς. Στις Ι-Κ εξηγεί την ποικιλία των ειδών του μέτρου και την αρμονία. Στην τελευταία τη Λ αναλύει το ηρωικό μέτρο.
Η «επισημείωσις» βρίσκεται στο τελευταίο μέρος της πρώτης του ποιητικής συλλογής με το όνομα Λύρα, την οποία συνόδευε ως παράρτημα. Η συλλογή εκδόθηκε στη Γενεύη το 1824 και περιέχει τις δέκα πρώτες ωδές του Κάλβου.
Αρακατάκα

Τοπογραφία

Η Αρακατάκα ανήκει στο γεωγραφικό διαμέρισμα της Κολομβίας που βρίσκεται στη θάλασσα της Καραϊβικής και ονομάζεται Κολομβιανή Καραϊβική. Επίση υπάγεται στην επαρχία της Μαγκνταλένα, και απέχει 80 χλμ. από την πρωτεύουσα της επαρχίας, Σάντα Μάρτα. Επίσης συνορεύει με τις πόλεις Σιέναγα και Πουέμπλο Βιέχο. Η ευρύτερη περιοχή του δήμου της Αρακατάκα χωρίζεται γεωγραφικά, σε δύο περιοχές: στα βορειοδυτικά όπου επικρατεί το κλίμα της πεδιάδας της Σάντα Μάρτα και στα ανατολικά, όπου ένα τμήμα της οροσειράς αγγίζει τα 5.775 μέτρα - το υψηλότερο υψόμετρο σε όλη την Κολομβία -και το κλίμα επηρεάζεται από την οροσειρά Σιέρα Νεβάδα ντε Σάντα Μάρτα.

Κλίμα

Το κλίμα της πόλης είναι τροπικό, δηλαδή υγρό και ζεστό όλον σχεδόν τον χρόνο

Οικονομία

Στην Αρακατάκα καλλιεργούνται μπανάνες, φοινικόδεντρα, ρύζι, βαμβάκι, ζαχαροκάλαμο και ντομάτα. Η εμπορική δραστηριότητα είναι περιορισμένη στο λιανικό εμπόριο, που εξυπηρετεί τις ανάγκες των ντόπιων και των τουριστών. Ο τουρισμός επίσης, κυρίως λόγω του μουσείου - οικίας του διάσημου Κολομβιανού συγγραφέα είναι αναπτυγμένος και υπάρχει καθ' όλη τη διάρκεια του έτους.
Λάρισα (Τρωάδα)

Μυθολογία

Αναφέρεται από τον Όμηρο στις πόλεις συμμάχους των Τρώων κατά τον Τρωικό πόλεμο υπό την αρχηγία των Ιππόθοου και του Πύλαιου οι οποίοι ήσαν γιοί του Λήθου και εγγονοί του Τεύταμου , Πελασγικής καταγωγής.

Ιστορία

Πιθανολογείται ότι πρόκειται για εκείνη την πόλη Λάρισα η οποία, κατά την ελληνιστική περίοδο, μετονομάστηκε σε Πτολεμαΐδα, από τη δυναστεία των Πτολεμαίων.
Ξιφασκία στους Θερινούς Ολυμπιακούς Αγώνες 1900 – Ατομικό σπάθης ανδρών

Σύνοψη αγωνίσματος

Κατά τον προκριματικό αγώνα στις 19 και 20 Ιουνίου 1900 έλαβαν μέρος 23 ξιφομάχοι, 16 εκ των οποίων πέρασαν στον ημιτελικό, όπου στις 22 Ιουνίου έγιναν δύο όμιλοι των οκτώ ξιφομάχων και οι τέσσερις κορυφαίοι ξιφομάχοι του κάθε ομίλου πέρασαν στον τελικό. Στον τελικό, που έγινε στις 25 Ιουνίου, προκρίθηκαν τρεις Γάλλοι, τρεις Αυστριακοί και δύο Ούγγροι ξιφομάχοι. Ο κάθε ξιφομάχος έδωσε επτά αγώνες αντιμετωπίζοντας όλους τους υπόλοιπους ξιφομάχους.
Ο Γάλλος Georges de la Falaise πήρε την πρώτη θέση πετυχαίνοντας 6 νίκες, στη δεύτερη θέση ακολούθησε ο επίσης Γάλλος Léon Thiébaut με 5 νίκες και στην τρίτη ο Αυστριακός Ζίγκφριντ Φλες με 4 νίκες.
Μνήμη USB

Οι μνήμες USB αποτελούνται από μια συσκευή αποθήκευσης τύπου NAND ενσωματωμένη με μια θύρα USB. Οι μνήμες USB είναι τυπικά φορητές και επανεγγράψιμες, μεγέθους μικρότερου από μίας δισκέτας 3.5 ιντσών και ζυγίζουν λιγότερο από 60 γρ. Η χωρητικότητα σήμερα (Ιανουάριος 2017) κυμαίνεται από 8 GB έως πάνω από 512 GB, με συνεχείς βελτιώσεις στο μέγεθος και την τιμή ανά gigabyte. Μερικές επιτρέπουν 1 εκατομμύριο εγγραφές/διαγραφές και διατήρηση αποθηκευμένων δεδομένων έως 10 χρόνια, με σύνδεση σε USB έκδοσης 3.0 (οι 1.1 και 2.0 έχουν πλέον αποσυρθεί από την αγορά).

Πλεονεκτήματα

Οι μνήμες USB προσφέρουν πιθανά πλεονεκτήματα σε σχέση με άλλες φορητές συσκευές αποθήκευσης, κυρίως την δισκέτα. Έχουν συμπαγέστερη μορφή, λειτουργούν ταχύτερα, φυλάσσουν μεγαλύτερο μέγεθος δεδομένων, είναι ανθεκτικές και λειτουργούν πιο αξιόπιστα λόγω της έλλειψης κινούμενων μερών (όπως οι δισκέτες και άλλοι τύποι δίσκων). Επιπλέον, έχει γίνει πλέον κοινό οι υπολογιστές να μην κυκλοφορούν με μονάδες δισκέτας ενώ οι θύρες USB εμφανίζονται σχεδόν σε κάθε προσωπικό υπολογιστή και φορητό.

Τεχνολογία

Αυτός ο τύπος μνήμης χρησιμοποιεί την τεχνολογία USB mass storage (τεχνολογία μαζικής αποθήκευσης), που υποστηρίζεται από σύγχρονα λειτουργικά συστήματα όπως τα Windows, το Mac OS X, το Linux, και άλλα συστήματα τύπου UNIX. Μνήμες USB με υποστήριξη USB έκδοσης 2.0 μπορούν να κάνουν διαμεταγωγή δεδομένων γρηγορότερα από ένα οπτικό δίσκο, ενώ αποθηκεύουν μεγαλύτερη ποσότητα στοιχείων σε πολύ μικρότερο χρόνο.
Αποτελείται τυπικά από μια πλακέτα τυπωµένου κυκλώµατος, προστατευμένη μέσα σε μια μεταλλική, πλαστική ή άλλη εύκαμπτη θήκη, γερή αρκετά ώστε να μεταφέρεται, χωρίς πρόσθετη προστασία, στην τσέπη ή μπρελόκ. Η κεφαλή USB πάνω στην μνήμη συνήθως προστατεύεται από μια αποσπώμενη θήκη ή με απόσυρση στο εσωτερικό, αν και δεν είναι απαραίτητο ότι θα προκληθεί βλάβη όταν εκτίθεται. Οι περισσότερες μνήμες USB χρησιμοποιούν κεφαλή USB τύπου-Α, κατάλληλη για την σύνδεση σε ένα προσωπικό υπολογιστή, αλλά υπάρχουν και μοντέλα και με mini-B βύσμα.
Αστυνομία της Βόρειας Ρηνανίας-Βεστφαλίας

Η Αστυνομία της Βόρειας Ρηνανίας-Βεστφαλίας είναι η μεγαλύτερη από τις αστυνομίες των 16 κρατιδίων της  Γερμανίας επειδή στην Βόρεια Ρηνανία-Βεστφαλία κατοικεί σχεδόν το ένα τέταρτο του γερμανικού πληθυσμού. Υπάρχουν 50.000 αστυνομικοί για 19 εκατομμύρια πολίτες.

Χωροφυλακές

Στην Βόρεια Ρηνανία-Βεστφαλία υπάρχουν 47 χωροφυλακές της αστυνομίας. Οι 18 αστικές χωροφυλακές διευθύνονται από τον αρχηγό της αστυνομίας που διορίζεται από την κυβέρνηση του κρατιδίου της Βόρειας Ρηνανίας-Βεστφαλίας και οι 29 αγροτικές χωροφυλακές διευθύνονται από τον επικεφαλής της διοίκησης του κρατιδίου που εκλέγεται για 5 χρόνια από δημοτικές εκλογές. Έτσι ο  αρχηγός της αστυνομίας είναι πάντα ένας πολίτης που διορίζεται από έναν ανώτερο αξιωματικό υπεύθυνο για τις πράξεις επιβολής του νόμου. Αυτές οι αρχές είναι υπό την εποπτεία της κρατικής υπηρεσίας για τις αστυνομικές υπηρεσίες στο Ντούισμπουργκ.

Αστυνομία ελέγχου του νερού

H Αστυνομία ελέγχου του νερού (Wasserschutzpolizei) ελέγχει και περιπολεί πάνω από 900 χλμ ποταμών και λιμνών. Η έδρα της στο Ντούισμπουργκ είναι μέρος της χωροφυλακής του Ντούισμπουργκ. Έχει σταθμούς στην Βόννη, την Κολωνία, το Ντίσελντορφ, το Έμμεριχ, το Μύνστερ, το Μίντεν, το Ντάτελν και την Έσσεν. H Αστυνομία ελέγχου του νερού έχει 24 πλοία και περιπολεί τον Ρήνο και άλλους μεγάλους ποταμούς.
Azúcar Moreno

Καριέρα

Οι αδελφές Τόνι και Ενκαρνά Σαλαζάρ γεννήθηκαν στην Μπανταχόθ της Εστρεμαδούρας από γονείς μουσικούς. Έχουν πουλήσει περισσότερα από 2 εκατομμύρια άλμπουμ στην πατρίδα τους και επιπλέον άλλα περίπου 5 εκατομμύρια άλμπουμ στην Ευρώπη, τις ΗΠΑ και τη λατινική Αμερική κατά τη δεκαετία του 1990.
Οι Azúcar Moreno έγιναν γνωστοί στην ηπειρωτική Ευρώπη και τη Λατινική Αμερική αφού τραγούδησε το τραγούδι Bandido, το οποίο γράφτηκε και παρήχθη από τον Ραούλ Ορεγιάνα στο Διαγωνισμό Τραγουδιού Eurovision 1990. Δυστυχώς, η συμμετοχή τους στην αρένα του Ζάγκρεμπ σημαδεύτηκε από ηχητικά προβλήματα. Το "Bandido" βγήκε ως πρώτη είσοδος από είκοσι δύο συμμετέχουσες χώρες. Ο διαγωνισμός μεταδόθηκε ζωντανά σε περίπου 500 εκατομμύρια θεατές - αλλά λόγω του ότι ο τεχνικός της ταινίας δεν ξεκίνησε εγκαίρως το προ-εγγεγραμμένο υποστηρικτικό κομμάτι, τόσο οι τραγουδιστές, η μπάντα τους όσο και η ζωντανή ορχήστρα αντιμετώπιζαν προβλήματα. Αυτό είχε ως αποτέλεσμα οι αδελφές να βγουν από τη σκηνή, να κάνουν μια δεύτερη είσοδο και να ξεκινήσουν το τραγούδι τους από την αρχή. Στο βιβλίο του Ο Διαγωνισμός Τραγουδιού Eurovision - Η Επίσημη Ιστορία, ο βρετανός ιστορικός της Eurovision Τζον Κένεντι Ο'Κόνορ με τη σειρά του περιγράφει το περιστατικό ως "χειρότερο εφιάλτη του κάθε καλλιτέχνη".
Παρά το πολύ ατυχές περιστατικό το "Bandido" βγήκε πέμπτο και το τραγούδι και το συνοδευτικό του άλμπουμ, συμπεριλαμβανομένου και του μετέπειτα σινγκλ "Devórame Otra Vez", έγινε η αφετηρία της διεθνούς καριέρας του ντουέτου. Κατά τα επόμενα χρόνια, οι Ενκάρνα και Τόνι Σαλαζάρ είχαν την ευκαιρία να συνεργαστούν με κορυφαίους παραγωγούς όπως οι Εμίλιο Εστεφάν και Εστέφανο, ηχογραφώντας τόσο στο Ηνωμένο Βασίλειο όσο και στις Ηνωμένες Πολιτείες, κερδίζοντας ένα Βραβείο Μουσικής Billboard και μετετράπησαν σε ένα από τους κορυφαίους καλλιτέχνες στην ισπανική ποπ σκηνή. Το κομμάτι τίτλου του άλμπουμ του 1994 El Amor παρουσιάστηκε στην ταινία του Λουίς Γιόσα Ο Ειδικός.
Περδικόβρυση Αρκαδίας

Ονομασία

Μέχρι το 1927 το χωριό λεγόταν Τσερβάσι, ονομασία που θεωρείται σλαβικής προέλευσης από τη λέξη "cerova" ("τσεροβά") που σημαίνει "βελανιδότοπος".
Ραμίρο Γκαρθές της Καλαόρρα

Βιογραφία

Ήταν ο δευτερότοκος γιος τού Γκαρθία Γ΄ της Παμπλόνα και της Στεφανίας των Φουά. 
Αναφέρεται για πρώτη φορά σε ένα καταστατικό τού 1052 ως πρίγκιπας (infante) και συνέχισε να αναφέρεται ως τέτοιος κατά τη βασιλεία τού μεγαλύτερου αδελφού του Σάντσο Δ΄ της Παμπλόνα. Επικύρωσε ένα καταστατικό το 1055 και ένα άλλο, μία χορηγία τού Γκομεσάνο επισκόπου της Καλαόρρα το 1058. Το 1062 δώρισε ιδιοκτησία στη μονή τού Σαν Μαρτίνο ντε Αλβέλδα, που επικυρώθηκε από τον Φορτούν Γκαρθές κύριο της Καλαόρρας. Στη διαθήκη της η βασίλισσα Στεφανία (1066) τού κληροδοτεί κάποια ιδιοκτησία, για την οποία ονομάζεται κύριος του Σάνκτο Στέφανο σε καταστατικό τού Σάντσο Δ΄ (1072). Αργότερα αναμείχθηκε στα πολιτικά δρώμενα της Αραγωνίας. Εκεί σε ένα καταστατικό αναφέρεται ως επίσκοπος της Αραγωνίας· εισήγαγε τον κανόνα του Αγ. Αυγουστίνου στον καθεδρικό του Σαν Πέδρο της Χάκας.
Γιάνους Καμίνσκι

Ζωή και σταδιοδρομία

Ο Γιάνους Καμίνσκι γεννήθηκε στην κωμόπολη Ζιεμπίτσε της Πολωνίας και είναι γιος της Γιαντβίγκα Τσέλνερ (Jadwiga Celner) και του Μάριαν Καμίνσκι. Το 1981, σε ηλικία 21 ετών, μετανάστευσε στις ΗΠΑ μετά την κήρυξη στρατιωτικού νόμου στη χώρα του.
Απεφοίτησε από το Κολέγιο Κολούμπια στο Σικάγο το 1987 και μετά ασχολήθηκε με την κινηματογράφηση προτού μαθητεύσει από την κινηματογραφική σχολή AFI Conservatory στο Χόλυγουντ Χιλς, από όπου πήρε Master Καλών Τεχνών. Εργάσθηκε υπό την επίβλεψη του διευθυντή φωτογραφίας Φαίδωνος Παπαμιχαήλ, πρώτα ως μηχανικός φωτισμού (gaffer) και μετά ως διευθυντής φωτογραφίας β΄ μονάδας. Κινηματογράφησε αρκετά B-movies για τους σκηνοθέτες Ρότζερ Κόρμαν και Κατ Ση, όπως και τη ρομαντική μουσική κωμωδία Cool as Ice με πρωταγωνιστή τον ράπερ Vanilla Ice.
Ο Καμίνσκι «ανακαλύφθηκε» από τον Στίβεν Σπίλμπεργκ το 1991, όταν ο δεύτερος είδε την τηλεταινία Wildflower. Τότε πρότεινε στον Καμίνσκι να είναι διευθυντής φωτογραφίας στην τηλεταινία Class of '61, όπου ο Σπίλμπεργκ ήταν παραγωγός, όπως και έγινε.
Ο Καμίνσκι έχει κερδίσει δύο Βραβεία «Όσκαρ» για την Καλύτερη Φωτογραφία, αμφότερα τη δεκαετία του 1990, για τη Λίστα του Σίντλερ και για τη Διάσωση του Στρατιώτη Ράιαν, ενώ έχει άλλες 4 υποψηφιότητες για το ίδιο βραβείο, με τις ταινίες Amistad, Το σκάφανδρο και η πεταλούδα, Το άλογο του πολέμου και Λίνκολν.
Ο Καμίνσκι έγινε μέλος της Αμερικανικής Εταιρείας Κινηματογραφιστών (ASC) το 1994, αλλά παραιτήθηκε το 2006.
Υπήρξε νυμφευμένος με την ηθοποιό Χόλι Χάντερ από το 1995 έως το 2001. Το 2004 νυμφεύθηκε τη ρεπόρτερ της ABC Ρεμπέκα Ράνκιν, με την οποία διαζεύχθηκαν το 2010.
Τεχνολογικό Εκπαιδευτικό Ίδρυμα Κρήτης

Ιστορία

Το ΤΕΙ Κρήτης ιδρύθηκε το 1983 στο Ηράκλειο Κρήτης και ανήκει στην Τριτοβάθμια Τεχνολογική Εκπαίδευση από το 1983 και στην Ανώτατη Εκπαίδευση από το 2001.
Οι εγκαταστάσεις του ιδρύματος υπήρχαν από το 1970, όταν ιδρύθηκαν τα Κ.Α.Τ.Ε.Ε. Ηρακλείου. Καταστατική αποστολή του είναι οι σπουδές Πτυχίου Ανώτατης Εκπαίδευσης σε ένα εύρος ειδικοτήτων, η Μεταπτυχιακή Εκπαίδευση, η έρευνα και η άμεση συμβολή στην ανάπτυξη της Κρήτης και της Ελλάδας.

Έρευνα

Η ερευνητική πολιτική του ΤΕΙ Κρήτης εστιάζει σε εφαρμοσμένη και βασική έρευνα που προάγει την επιστήμη και την ανάπτυξη. Ταυτόχρονα προωθεί τη συνεργασία με εθνικούς και διεθνείς εκπαιδευτικούς και ερευνητικούς φορείς. Ως αποτέλεσμα, ένα ευρύ δίκτυο ερευνητικών συνεργασιών έχει αναπτυχθεί και υποστηρίζεται διαρκώς μέσα από τα υλοποιούμενα έργα Έρευνας και Ανάπτυξης.

Ερευνητικά Εργαστήρια

Το ΤΕΙ Κρήτης έχει συνολικά 29 ερευνητικά εργαστήρια που ειδικεύονται σε διαφορετικούς επιστημονικούς τομείς και υπάγονται στα σχετικά τμήματα.

Πρόγραμμα HiPER

Το ΤΕΙ Κρήτης συμμετείχε στο πρόγραμμα HiPER (αγγλικά: High Power Experimental Research Facility‎) που αφορά πυρηνική σύντηξη ταχείας ανάφλεξης με χρήση laser. Τελικός στόχος είναι να αποδειχτεί η δυνατότητα παραγωγής ενέργειας και να κατασκευαστεί πιλοτικός πυρηνικός αντιδραστήρας σύντηξης. Tο HiPER περιλαμβάνεται στον κατάλογο 35 συνολικά έργων που είναι γνωστός ως Oδικός Xάρτης για την ανάπτυξη Ευρωπαϊκών Υποδομών Έρευνας.

Ακαδημαϊκή αξιολόγηση

Το 2016 το ΤΕΙ Κρήτης αξιολογήθηκε από την Αρχή Διασφάλισης και Πιστοποίησης της Ποιότητας στην Ανώτατη Εκπαίδευση (ΑΔΙΠ) και έλαβε συνολική Θετική ιδρυματική αξιολόγηση.
Πανελλήνιο Πρωτάθλημα Παίδων Καλαθοσφαίρισης 2008-2009

Το Πανελλήνιο πρωτάθλημα καλαθοσφαίρισης παίδων για το 2009,συνδιοργανώθηκε από την ΕΟΚ,την νομαρχία Καβάλας και τον δήμο Καβάλας και την ΕΚΑΣΑΜΑΘ.Όλοι οι αγώνες διεξήχθησαν στο Κλειστό Γυμναστήριο Καλαμίτσας από 22 ως 26 Ιουνίου 2009.Τον τίτλο κατέκτησε ο Μαντουλίδης για 6η φορά στην ιστορία του.

Αποτελέσματα

1η Αγωνιστική – Δευτέρα 22/6/2009
17.00 ΑΕ Κρόνος Τρικάλων-ΑΓΣ Ιωαννίνων 72-73
18.45 Πανιώνιος-ΕΚ Καβάλας 74-68
20.30 Μαντουλίδης-Παναθηναικός 76-58
2η Αγωνιστική – Τρίτη 23/6/2009
17.00 Παναθηναικός-ΑΕ Κρόνος Τρικάλων 62-53
18.45 ΕΚ Καβάλας-Μαντουλίδης 60-71
20.30 ΑΓΣ Ιωαννίνων-Πανιώνιος 68-75
3η Αγωνιστική – Τετάρτη 24/6/2009
17.00 ΕΚ Καβάλας-ΑΓΣ Ιωαννίνων 57-47
18.45 ΑΕ Κρόνος Τρικάλων-Μαντουλίδης 51-74
20.30 Πανιώνιος-Παναθηναικός 43-68
4ης Αγωνιστική – Πέμπτη 25/6/2009
17.00 Παναθηναικός-ΑΓΣ Ιωαννίνων 66-53
18.45 ΑΕ Κρόνος Τρικάλων-ΕΚ Καβάλας 57-65
20.30 Μαντουλίδης-Πανιώνιος 94-61
5η Αγωνιστική – Παρασκευή 26/6/2009
10.00 ΑΓΣ Ιωαννίνων-Μαντουλίδης 54-101
11.45 Πανιώνιος-ΑΕ Κρόνος Τρικάλων 67-45
13.30 ΕΚ Καβάλας-Παναθηναικός 38-78
Εορδαία (πόλη)

Η πόλη της οποίας το όνομα αλλά και η θέση της, συζητήθηκε πολύ τα τελευταία χρόνια από τους αρχαιολόγους και τους ιστορικούς ερευνητές, είναι η αρχαία Εορδαία, πρωτεύουσα κατά πάσα πιθανότητα της ομώνυμης μακεδονικής επαρχίας.

Οι Κάτοικοι της Εορδαίας

Ως κάτοικοι της Εορδαίας θεωρούνται οι Εορδοί.
Σημείωση : Τους προϊστορικούς χρόνους στα βόρεια σύνορα της Εορδαίας κατοικούσαν οι Πελαγόνες (η περιοχή μέχρι σήμερα ονομάζεται Πελαγονία).

Σήμερα

Στη σημερινή εποχή η Εορδαία είναι επαρχία και τελευταία Δήμος της Μακεδονίας και έχει πρωτεύουσα την πόλη της Πτολεμαΐδας,
Οι Τρομοκράτες (ταινία)

Υπόθεση

Σε μια μικρή επαρχιακή πόλη των ΗΠΑ, το Σάντενλυ, θα εμφανιστούν τρεις άνδρες με επικεφαλής τον Τζον Μπάρον (Φρανκ Σινάτρα) και θα επισκεφτούν ένα σπίτι πάνω στο λόφο, το οποίο έχει θέα προς τον σιδηροδρομικό σταθμό της πόλης. 
Στο σπίτι όπου διαμένει η οικογένεια Μπένσον, ο Τζον Μπάρον θα ισχυριστεί ότι αυτός και οι άλλοι δύο συνεργάτες του, είναι πρακτόρες του FBI και ότι ο σκοπός της επισκεψής τους είναι για να ελεγξούν τα μέτρα ασφαλείας του Σάντενλυ, μιας και από εκεί θα περάσει το τρένο όπου μεταφέρει τον Προέδρο των Ηνωμένων Πολιτείων. 
Η οικογένεια Μπένσον στην αρχή θα δεχτεί πρόθυμα τον έλεγχο της κατοικίας τους, αλλά όσο περνάει η ώρα ο Μπάρον θα αρχίζει να εμφανίζει έντονα σημάδια νευρικότητας, κάτι που θα βάλει σε υποψίες τον πεθερό της Έλεν Μπένσον, ο οποίος θα έρθει σε αντιπαράθεση με τον Μπάρον. 
Ο Τζον Μπάρον υπό μεγάλη ψυχολογική πιέση και για να μην πάει στραβά το σχέδιο του, θα αποκαλύψει στους Μπένσον ότι ο πραγματικός λόγος που βρίσκεται εκεί, είναι για να δολοφονήσει τον Αμερικανό πρόεδρο κατά την στιγμή που θα περάσει τον τρένο που τον μεταφέρει και κατά τις δικές του πηγές ο προέδρος θα κάνει μια στάση στο Σάντενλυ.
Έχοντας αποκαλύψει την πραγματική του ταυτότητα, ο Τζον Μπάρον θα βάλει όλη την οικογένεια Μπένσον σε καθεστώς ομηρίας μέχρι να εκτελέσει πλήρως το σχέδιο του, το οποίο όμως θα αρχίσει να μην πάει καλά, καθώς ο ένας από τους συνεργούς του, θα πέσει νεκρός από τα πυρά ενός αστυνομικού της πόλης, ο οποίος είχε προσπάθησει να κάνει έναν τυπικό έλεγχο στον συνεργό του Μπάρον, αλλά εκείνος αρνούμενος τον έλεγχο τραβήξε όπλο και πυροβολησε προς τον αστυνομικό και εκείνος ανταποδίδωντας τα πυρά τον σκότωσε.
Υπό αυτές τις εξελίξεις και με την ξαφνική επίσκεψη του τοπικού σερίφη στο σπίτι των Μπένσον, ο Μπάρον θα δείξει το αληθινό του προσώπο, ένος αδίστακτου και ψυχρού δολοφόνου που ο μοναδικός του στόχος είναι να φέρει εις πέρας το σχέδιο του. Ο Σερίφης θα προσπάθησει να αφοπλίσει τον Μπάρον ανεπιτυχώς όμως, αφου εκείνος θα προλάβει να αντιδράσει και θα πυροβόλησει τον Σερίφη τραυματιζόντας τον.  
Το σπίτι των Μπένσον στη συνέχεια θα το επισκεφτεί και ένας ηλεκτρονικός, ο οποίος είχε ειδοποιηθεί αρκετές μέρες νωρίτερα για να επισκευάσει τ ην τηλεόραση του σπίτιου. 
Ο ηλεκτρονικός βλεπόντας όλη αυτήν την καταστάση μέσα στο σπίτι που επικράτει και ξεφευγόντας από την προσοχή του Μπάρον θα συνδέσει ένα καλώδιο ηλεκτρικού ρευμάτος με το τραπέζι όπου ο Μπάρον έχει τοποθέτησει μια καραμπίνα με τρίποδο. 
Ο Μπάρον ακουγόντας το σφύριγμα του τρένου να πλησιάζει προς τον σταθμό, θα πάρει θέση στο τραπέζι με την καραμπίνα και θα ετοιμαστεί να πυροβολήσει τον προέδρο όταν αυτός κατέβει.
Το τρένο όμως δεν θα σταμάτησει στον σταθμό και ο Μπάρον δείχνει να μην το πιστεύει ότι συνέβει αυτό. Τότε ο ηλεκτρονικός θα βάλει την πρίζα του καλωδίου που είναι συνδεδέμενο στο τραπεζι και ο Μπάρον θα πεθάνει ακαριαία από ηλεκροπληξία.
Άγιος Θωμάς Αιτωλοακαρνανίας

Γενικά στοιχεία

Ο Άγιος Θωμάς είναι χτισμένος σε υψόμετρο 50 μέτρων στα βορειοανατολικά του Μεσολογγίου, σε απόσταση περίπου 3,5 χιλιομέτρων από το κέντρο της πόλης. Αναγνωρίστηκε ως οικισμός το 1951, έτος κατά το οποίο προσαρτήθηκε στο δήμο Ιεράς Πόλεως Μεσολογγίου έχοντας τότε πληθυσμό 626 κατοίκων. Με βάση την πρόσφατη διοικητική μεταρρύθμιση του προγράμματος «Καλλικράτης» αποτελεί μαζί με την Αγραφορράχη, το Μετόχι και τα Πασπαλιαρέικα την τοπική κοινότητα Αγίου Θωμά, της οποίας είναι έδρα και ανήκουν στη δημοτική ενότητα Ιεράς Πόλεως Μεσολογγίου . 
Στον Άγιο Θωμά βρίσκονται τα απομεινάρια της αρχαίας πόλης Αλίκυρνας. Μάλιστα στην περιοχή σώζονται σήμερα τα ρωμαϊκά δημόσια λουτρά (θέρμες) της Αλίκυρνας όπως και ένας οδοδείκτης της περιόδου του Ρωμαίου αυτοκράτορα Τραϊανού.